Punsko licėjus
Punsko Kovo 11-tosios vardo bendrojo lavinimo licėjus, lenk. Liceum Ogólnokształcące z Litewskim Językiem Nauczania im. 11 Marca w Puńsku – dieninė, savarankiško mokymosi bendrojo lavinimo švietimo įstaiga Lenkijoje, Punsko vietovėje. Mokslas šioje mokykloje trunka trejus/ketverius metus; baigę gimnaziją, į ją priimami konkurso tvarka. Mokoma lietuvių kalba pagal Lenkijos švietimo ir sporto ministro patvirtintą programą, mokiniai naudoja lenkiškus vadovėlius. Yra taip pat klasės, kur mokoma lenkiškai. Dėstomos lietuvių, lenkų, anglų ir rusų kalbos, matematika, fizika, chemija, biologija, geografija, istorija, visuomenės mokslas, kultūros pagrindai, karinis parengimas, tikyba, fizinis lavinimas, informacinės technologijos, verslo pagrindai. Baigę įgyja teisę studijuoti aukštosiose ir spec. vidurinį išsilavinimą teikiančiose Europos Sąjungos mokyklose. Punsko bendrojo lavinimo licėjus įsikūręs Kovo 11-tosios mokyklų komplekse, kuriame dar veikia Profiliuotas licėjus, Punsko Dariaus ir Girėno gimnazija, pagrindinė bei muzikos mokyklos. Kompleksas turi savo bendrabutį, šiuolaikinę kompiuterių bazę ir didelę sporto salę, licėjaus bibliotekoje sukaupta apie 25 tūkstančius knygų. Priešais mokyklą stovi stogastulpis lietuvių švietimo Punske 400 metų jubiliejui pažymėti. 2019 m., gruodžio 9 dieną mokyklai buvo įteikta lietuvių kalbos premija.